הטבלה הקודמת שהצגנו משתנה במקצת ממועד למועד. השינויים הקלים שניתן לצפות בהם בין טבלאות של מועדים שונים מראים את משמעות הנרמול - כיצד מספר הטעויות בתחום מסוים משפיע על הציון באותו תחום, ולפיכך על הציון הכללי של הנבחן. נראה לדוגמא טבלה נוספת, ממועד אחר, וננסה לעמוד על מספר הבדלים ביניהן. נתחיל מהעמודה השמאלית ביותר בטבלאות, המתייחסת לנושא האנגלית בבחינה. מי שהשיג מענה מושלם על כל 44 השאלות, יקבל ציון של 150 בתחום זה. עם זאת, בטבלה הקודמת, מי שטעה טעות אחת בלבד, יקבל באנגלית ציון של 145, ואילו בטבלה הנוכחית - ציון של 147. גם כשעולים במספר הטעויות קל להבחין כי בטבלה הנוכחית, על אותו מספר טעויות, אנו זוכים בכל פעם לציון גבוה יותר. המשמעות היא שהטבלה הנוכחית מתייחסת למועד שנחשב לקשה יותר (לפי ממוצע הנבחנים ובהשוואה למועדים ונוסחים אחרים), ולכן אנו זוכים ביותר נקודות עבור כל שאלה נכונה שפתרנו בו.
שימו לב - אותו פטור באנגלית הניתן למי שמקבל ציון של 134 ומעלה בחלק זה, ניתן על פי הטבלה הקודמת למי שטעה 4 פעמים או פחות, בעוד שבטבלה הנוכחית הוא ניתן למי שטעה 6 פעמים או פחות - משמע, הטבלה הנוכחית מתייחסת למועד קשה יותר, שבו ניתן היה לטעות יותר, ועדיין להשיג את הפטור הנכסף. באופן דומה, בעמודה המתייחסת לציון הכמותי, ניתן לראות כי ברוב המקרים, עבור אותו מספר טעויות, בטבלה הנוכחית נזכה לציון כמותי גבוה יותר. גם כאן המשמעות היא שמדובר בנוסח בחינה מעט קשה יותר עבור ממוצע הנבחנים, בהשוואה לנוסחים אחרים באותו מועד ובמועדים קודמים.